Papersnake/gushiwen huggingface dataset:
赠五台长老
耶律楚材（元代）

高冈登陟马玄黄，落日西风过晋阳。
道士忻迎捧林果，儒冠远迓挈壶浆。
五台强壮头如雪，开化轻安鬓未霜。
谁会二师深密意，赵州元不下禅床。
秋词
沈说（宋代）

雨放凉飚晚复晴，小窗人亦共秋清。
月华纲在蛛丝上，错认疏帘挂水晶。
重九
倪梁（清代）

菊酒饮方醺，登高欲卧云。避灾桓处士，落帽孟参军。

老眼悲秋景，衰颜逐夕曛。茱萸花未插，为怅雁离群。
周夫人挽词
苏轼（宋代）

教子通经古所贤，安贫守道节尤坚。
当熊遣烈传家世，投烛诸尤慰眼前。
不待金花书诰命，忽惊玉树掩新阡。
凯风吹棘君休咏，我亦孤怀一泫然。
雨中即事
袁说友（宋代）

夜雨恰一尺，新身高九分。
烟深数峰暗，涧急满山闻。
苍蔚添新翠，溟蒙蔼暮云。
田家方乐岁，泥淖也忘勤。
贺新郎·碾破长空绿
赵以夫（宋代）

碾破长空绿。看银蟾、一轮似水，照人清独。缥缈风摇环佩碎，疑照英茎妙曲。忽散作、天花芬馥。帝子双双来洞户，炯肌肤、冰雪颜如玉。愁易老，意难足。楚江万顷疏汤沐。想佳人，依然携手，碧云修竹。葱蒨玲珑方寸许，清过千重夏木。速就我、同倾湘醁。追忆兰亭当日事，尽凄凉、也胜卢仝屋。应不到，羡金谷。
挽吕舍人二首 其一
汪应辰（宋代）

连蹇成遗老，才闻直禁林。是非终不屈，进退了无心。

万事邯郸梦，千秋正始音。心知公不朽，霣涕自难禁。
题普通院
王安中（宋代）

闭户野僧闻客避，护巢林鸟噪人飞。桃花落尽不须折，移得芭蕉相唤归。
汴京纪事
刘子翚（宋代）

辇毂繁华事可伤，师师垂老过湖湘。
缕衣檀板无颜色，一曲当时动帝王。
蝶恋花（送祐之弟）
辛弃疾（宋代）

衰草残阳三万顷。不逢飘零，天外孤鸿影。几许凄凉须痛饮。行人自向江头醒。

会少离多看两鬓。万缕千丝，何况新来病。不是离愁难整顿。被他引惹其他恨。
和张功父梅诗十绝句 其一
杨万里（宋代）

今岁柴车总未巾，孤山龙井不曾行。老无半点看花意，遮莫明朝雨及晴。
述韦昭应画犀牛
储光羲（唐代）

遐方献文犀，万里随南金。大邦柔远人，以之居山林。

食棘无秋冬，绝流无浅深。双角前崭崭，三蹄下駸駸。

朝贤壮其容，未能辨其音。有我衰鸟郎，新邑长鸣琴。

陛阁飞嘉声，丘甸盈仁心。闲居命国工，作绘北堂阴。

眈眈若有神，庶比来仪禽。昔有舞天庭，为君奏龙吟。
答雍熙光老颂
黄庭坚（宋代）

独弄参军无鼓笛，右军池里泛渔舟。
岂知剑外雍熙老，收得黄巢折剑头。
南歌子其一丁酉清明
黄升（宋代）

天上传新火，人间试夹衣。定巢新燕觅香泥。不为绣帘朱户、说相思。
侧帽吹飞絮，凭栏送落晖。粉痕销淡锦书稀。怕见山南山北、子规啼。
闽中岁春
李覯（宋代）

休道南人暖过冬，苦寒今与北方同。
霜严欲裂地到底，日短不方天正中。
谁使智愚相伴老，便将荣辱断还空。
乡愁莫更欺闲客，薄酒从来亦有功。
过雨二首 其一
周紫芝（宋代）

短日收残雨，西风送夕阳。时光双去鸟，世事一炊粱。

卷箔山堆案，翻书月满囊。诸君方给札，不拟献长杨。
和张功父梅诗十绝句
杨万里（宋代）

不是春光不早回，却缘春雪勒疏梅。
诗人縰有催花手，有雪堪推花只推。
奉和删修郎中舅达庵
苏泂（宋代）

分明日用不难知，邂逅庵成一赋诗。
身在山林志廊庙，从来此士得圆机。
春宫怨
杜荀鹤（唐代）

早被婵娟误，欲妆临镜慵。
承恩不在貌，教妾若为容。
风暖鸟声碎，日高花影重。
年年越溪女，相忆采芙蓉。
羁燕四十馀日归兴殊切口占赋归 其八
汪梦斗（宋代）

商量何必又商量，休笑吾人议论长。事欠剸裁多积压，心犹疑忌少担当。

无由把袖舒衷愤，空负悬弧射四方。只恐秋风破茅屋，急归烂赏木犀香。
元符亲享明堂十一首
佚名（隋代）

圣能享帝，孝克事亲。
于皇宗祀，盛节此陈。
何以下虔，二精有类。
何以致祥，上天鉴止。
龙眼
王十朋（宋代）

绝品轻红扫地无，纷纷万木以龙呼。实如益智本非药，味比荔支真是奴。
赴苏州酬别乐天
刘禹锡（唐代）

吴郡鱼书下紫宸，长安厩吏送朱轮。二南风化承遗爱，

八咏声名蹑后尘。梁氏夫妻为寄客，陆家兄弟是州民。

江城春日追游处，共忆东归旧主人。
送寒灰入参上兼访陈卿 其三
袁宏道（明代）

摩肩簇绮沸如雷，早向天门道上来。为语别峰佳绝处，玉虚岩底出琼台。
买舟至九里松游三天竺
喻良能（宋代）

解维凌皱玉，辍棹理孤筇。
游遍三天竺，行穷九里松。
泉声依石细，山色共秋浓。
佳处吾能识，幽岩倚秀峰。
挽垓山陈宣义
阳枋（宋代）

升堂曾得话从容，骨相清癯七十翁。
唧唧爱人皆语妙，迟迟留十屡杯空。
眼分青白斯文外，手作推敲雅咏中。
我忝金兰三世契，颇堪溪浒忆清风。
钱受之学士新纳河东君作志喜诗四律索和本韵
沈德符（明代）

濯濯新姿带月深，便移轻舸就浓阴。
蕃釐花徙琼无种，蜀国琴挑曲有心。
展罢缥缃存粉指，拈来丝竹废清音。
子皮自挈夷光去，为谢君王与铸金。
偈颂二十五首
释道璨（宋代）

一出五六月，往返三千里。
信脚踢得着，信手提得起。
不曾轻示人，深藏怀袖里。
归来普主请大众做个入门欢，是什么浙东山浙西水。
和陈复之韵
金履祥（宋代）

元化机缄未易知，此心之外更关谁。
题名本自非千佛，造物休言是小儿。
得失天心如契錀，古今人事等花枝。
看来勋业皆吾分，何用谆谆诧一时。
咏冬瑰花（奉和中书李舍人昆季咏寄徐郎中之作）
常衮（唐代）

独鹤寄烟霜，双鸾思晚芳。旧阴依谢宅，新艳出萧墙。

蝶散摇轻露，莺衔入夕阳。雨朝胜濯锦，风夜剧焚香。

丽日千层艳，孤霞一片光。密来惊叶少，动处觉枝长。

布影期高赏，留春为远方。尝闻赠琼玖，叨和愧升堂。
九日凭高有感
宋祁（宋代）

把酒凭高念岁华，此身流滞属天涯。
故园丛菊无人赏，露压风欺只自花。
题导山庵壁
许尚质（清代）

四月山中笋蕨肥，松寮白画雨霏霏。浮生似记重来处，树老无枝僧挂衣。
张子仪以省员罢官若不释然者以诗勉之
赵鼎臣（宋代）

折腰斗米笑徒劳，薄宦何能损一毛。他日未应忘令尹，今年还一省东曹。

溟鹍得水鳞终变，韝鹗逢秋势必高。隋岸春深好杨柳，莫将归思滞江皋。
过灵泉寺 其三
黄廉（宋代）

瘦马行行不著鞭，一逢泉石便留连。每来无可相求索，只是松窗借榻眠。
己巳元日读韩送杨郎中贺正诗因和其韵
王十朋（宋代）

晓日五更鸡咿喔，银缸明灭烧馀脂。家家呼牛逐耗鬼，牛归谁家鬼何之。

皇都朝会我无与，西畴春事行及期。弟兄成行拜亲老，犹胜去年身未归。
寄汴州令狐相公
王建（唐代）

三军江口拥双旌，虎帐长开自教兵。
机锁恶徒狂寇尽，恩驱老将壮心生。
水门向晚茶商闹，桥市通宵酒客行。
秋日梁王池阁好，新歌散入管弦声。
元日寅正二刻太阳交食守局 其一
韩淲（宋代）

元正但觉晓光迟，风雨霖霖笑语稀。见说朝家推日食，百司守局午方归。
题画
上鉴（清代）

江树迷离鸥自浴，江云飘尽春山绿。渡头小艇卖鱼归，月映斜扉满篱竹。

读书楼静倚栏杆，一望烟霞碧落寒。奇幛插天藏古寺，危泉悬壁露岩滩。

玉笙声断莺啼处，狼藉落花飞不去。将身欲置画图间，相与神仙觅往还。
偈颂一百三十三首 其一二○
释居简（宋代）

枫落吴江欲冷时，一堂百衲败荷衣。凭谁拨取炉中火，莫似沩山眼𥉌痴。
冥鸿阁即事 其一
白玉蟾（宋代）

腊雪飞如真脑子，水仙开似小莲花。睡云正美俄惊起，且唤诗僧与斗茶。
明月歌
姜特立（宋代）

月在天兮何高，我居世兮何卑。高卑高去几万里，年年夜夜长高随。

明月入我怀，我揽明月辉。妙明中间含万象，此时此境谁能知。
擿洛谣
佚名（魏晋）

剡者配姬以放贤。山崩水溃纳小人。家伯罔主异哉震。
道中自遣
释绍嵩（宋代）

绿暗连村柳，江平不见滩。
日烘花气暖，岸曲水流寒。
世路今逾窄，客心须自宽。
悠悠片云质，溪上更蹒跚。
木兰花令·儿前捧劝孙扶掖
魏了翁（宋代）

儿前捧劝孙扶掖。共庆贺、娘娘七帙。此杯不比寻常，百年间、才是省陌。眼前彩绣成行立。已应是、天公偏惜。何须剩觅长年，且只消、一百二十。
偶憩
吴则礼（宋代）

系马后河川。可人冬景妍。
要看花到晚，付与水浮天。
未觉随戎马，端来唤酒船。
谁云是关塞，胜事总堪传。
崇恩太后升袝十四首
真宗（宋代）

珩璜之贵，社褕之尊。
天作之合，内治慈温。
元良钟庆，祉福乾坤。
以享以祀，事亡如存。
经历张景中泮桥观莲索赋
陶安（明代）

幕中自有红莲香，爱莲还复临泮庠。石梁卧波虹影苍，水花晚泮留绳床。

掀髯笑语云锦乡，对此不觉炎歊忘。谁言姿容如六郎，安知君子之德芳。

红者不妖羞倩妆，白者冰玉生辉光。绿云为盖霞为裳，亭亭何畏乎骄阳。

梦魂不落繁华场，若耶游棹西湖觞。玻瓈在处碧满塘，何为独爱依宫墙。

愿逢知己为发扬，便欲乘风归帝傍。先生才猷赞黄堂，有如千顷陂汪汪。

心通干直意绪长，案尘不染清如霜。莲之净植可比方，倚栏驻目聊徜徉。

话中题品众美彰，无为心苦绿玉房。藻芹助喜翠欲翔，菁莪乐育仍相望。

清芬送客将昏黄，秋随短袂天风凉。
次前韵赋隐居二首
方回（元代）

昆冈玉火脱焚如，万事灰心此定居。
今古真成一梦耳，行藏略算十年余。
曾微实誉歌来暮，岂可虚言赋遂初。
邂逅乘车还戴笠，未妨多病故人疏。
哭刘蕡
李商隐（唐代）

上帝深宫闭九阍，巫咸不下问衔冤。
黄陵别后春涛隔，湓浦书来秋雨翻。
只有安仁能作诔，何曾宋玉解招魂？
平生风义兼师友，不敢同君哭寝门。
禅人并化主写真求赞
释正觉（宋代）

至微至精，无像无名。
其传也默而成，其得也虚而盈。
夜永斗柄而，秋高河汉横。
人来借问正因字，鼠粪无将污我羹。
水龙吟慢
佚名（宋代）

玉皇金阙长春，民仰高天欣载。年年一度定佳期，风情多感慨。绮罗竞交会。争折花枝两相对。舞袖翩翩歌声妙，掩粉面、斜窥翠黛。
锦额门开彩架，球儿裳、先秀神仙队。融香拂席霓裳动，铿锵环珮。宝座巍巍五云密，欢呼争拜退。管弦众作欲归去，愿吾皇、万年恩爱。
棹歌
惠周惕（清代）

秋光瑟瑟半江红，花事阑珊到水荭。昨日芙蓉今日老，一年生怕鲤鱼风。
游安乐山
鲁交（宋代）

苔迳傍岩斜，林间是道家。
夜潭鱼戏月，春地鹿眠花。
浣溪沙（素馨茉莉）
杨泽民（宋代）

南国幽花比并香。直从初夏到秋凉。素馨茉莉古时光。

梅□正寒方著蕊，芙蓉过暑即空塘。个中春色最难量。
九十用喜雪韵四首
吴潜（宋代）

不用韩非骋说难，异同坚白谩多端。
恍迷千界现梵国，骈集万妃驱女官。
要得彘生将罟没，恐他鼍怪作城看。
道人宴坐蒲团上，外景常如内景胖。
东山宅题沈卿小景四首 其二
黄衷（明代）

凉树转佳阴，游丝静无力。翔集各有营，朱门自迟日。
代王正平从谏掾乞画凭肩美人扇子二首 其二
陈克（宋代）

难陀已幻登伽女，童子犹参苏密多。正士逡巡不应受，可能分供病维摩。
画眉笔
刘献池（清代）

卧蚕细扫浅深分，堪笑中书陋不文。新月鼠须描更巧，远山螺黛饰成纹。

毛锥一管蛾添色，柳叶双弯麝有芬。最爱十眉图画肖，挥毫落纸墨缤纷。
三疏辞官未允漫述 其二
王弘诲（明代）

北阙无媒者，南音祇自操。鸿冥吾意足，狙喜众情劳。

薄俗穷时见，微名醉里逃。济川成底事，鹭渚繫渔舠。
哭吴与行二绝
周紫芝（宋代）

李广平生竟不侯，功名看得鬓霜秋。学无西洛时难偶，人似南金价未酬。
见安妃像
蔡京（唐代）

玉真轩槛暖如春，只见丹青未有人。月里常娥终有恨，鉴中姑射未应真。
和朱世同韵
吴芾（宋代）

幽栖终日断经过，坐阅残编眼欲花。
道在固应甘淡薄，心閒尤觉厌纷华。
正惭我老无佳思，颇羡君诗似作家。
拙恶岂能赓妙句，临风吟咏只咨嗟。
和虞守感秋二首
姜特立（宋代）

家音何用寄，邮置有沉浮。
旦夕天边去，书来一雁秋。
仪真 其一
毛珝（宋代）

频年岁稔少干戈，到处人能贩五河。只道鹾舟偏辐辏，玉杯泾段近年多。
句
沈如筠（唐代）

思酸寒雁断，淅沥秋树空。

渔阳燕旧都，美女花不如。（见《吟窗杂录》）
和木生添丁韵
黄公辅（明代）

草堂冉冉带春星，辉映郁葱绕户庭。曙色当窗流霭碧，兰芽向户拂砌青。

娱孙漫效分甘老，贻训应知学易丁。眼下未须闲计较，先人旧有一函经。
文宣王及其弟子赞
宋高宗（宋代）

惟子有道，天与异容。
状虽云恶，德则其丰。
南止江沱，学者云从。
取士自兹，貌或非公。
张三十病愈久不相见以诗寄问
范祖禹（宋代）

公干清漳卧，维摩净室居。
作诗心在否，问法意何如。
台榭花飞尽，当塘雨洗初。
剧谈能强起，便欲驾柴车。
昌谷北园新笋四首
李贺（唐代）

箨落长竿削玉开，君看母笋是龙材。
更容一夜抽千尺，别却池园数寸泥。

斫取青光写楚辞，腻香春粉黑离离。
无情有恨何人见，露压烟啼千万枝。

家泉石眼两三茎，晓看阴根紫脉生。
今年水曲春沙上，笛管新篁拔玉青。

古竹老梢惹碧云，茂陵归卧叹清贫。
风吹千亩迎雨啸，鸟重一枝入酒尊。
涛园歌
王苏（清代）

老榕千寻到天绿，绿阴下覆诗人屋。诗人叠石作飞涛，乌石山南种花竹。

当时煮茗吟兴长，诗成纸尾题瓯香。竹垞来闽访两汪，为书八分悬石廊。

一生爱好新城王，赠言手探古锦囊，八闽坛坫推擅场。

里传万岁比叔重，门有月旦继子将。玄孙诵芬来日下，重乞图画摹青苍。

蕉红荔紫佛手黄，榴花洞闭蓉山荒。书留万卷树十抱，斯园直接松风堂。

百余年来诗境变，检讨尚书难再见。锦秋湖上攀柳条，倾脂河畔流花片。

古迹谁寻庾信居，时人争购元章砚。归耕图与载书图，尘中流落临摹遍。

岂若涛园处海滨，一家堂构有传人。果多橄榄回余味，坞有蟠桃占好春。

园亭亦寄沧桑慨，平原片石今何在。江南红豆花满枝，蘼芜脉脉长相思。
水友辞 鱼鹰
王质（宋代）

鱼鹰，鱼鹰，江空谷空同一音。风浪冲矶矶擦过，波沸安能遮眼明。

忽飞上，忽飞下，碎玉横斜口中挂。呜呼此友兮不厌多，看看桑田生白波。
南歌子
倪稱（宋代）

露下衣微湿，杯深意甚欢。西风吹暑十分阑。月满中秋、仍共故人看。

酒好鹅黄嫩，茶珍小凤盘。醉吟不觉曙钟残。犹记归来扑面、井花寒。
次韵段约斋送弟嗣宗来赴吾邑县尉
陈著（宋代）

宦游及奉亲，同气有赠言。
至哉天下乐，难与他人论。
昔绶官忧责，先洗□□冤。
行志此其始，宁为利欲昏。
持此娱禄养，有□□孝门。
纷纷时势眼，庶见古罍樽。
卜算子 漫兴
辛弃疾（宋代）

千古李将军，夺得胡儿马。
李蔡为人在下中，却是封侯者。
芸草为陈根，笕竹添新瓦。
万一朝家举力田，舍我其谁也。
长相思 一月廿三日山中始见桃花
杨玉衔（清代）

忆桃枝。见桃枝。人面春风笑语非。天寒翠袖时。

怕人知。没人知。待我知时花已稀。武陵寻梦迟。
东斋杂书
陆游（宋代）

吾居鱼鳖乡，戒食兼鲜槁；鸡鹜以御客，乃者亦一扫。
区区仁爱心，殆可质苍昊。
物情岂远哉！我亦吝肝脑。
永遇乐·万法由心
佚名（宋代）

万法由心，应观法界，一切心造。老子瞿昙，同归去揆，不离心是道。自从识得，坎离交济，炼药粗知昏晓。云腾雨飞，蟾宫兔走，丹阙更无烦恼。气中真液，液中真气，和合不多不少。种出黄芽，炼成赤水，龙虎交围绕。七返九还，工夫到後，还我旧时年少。待三千、功圆行满，恁时是了。
至荆州寄用中
陈渊（宋代）

前年携手东水门，秋月夜看黄流奔。匆匆别话苦不尽，鸣鸡吠犬催朝暾。

放船锁外望回骑，清泪滴滴如泉源。飘零可念浪萍散，得丧未把秋毫论。

闽山万叠阻归计，越国半年空断魂。

朅来璧水就朋友，闻子荆渚将鱼轩。尺书迢递忽寄我，消息久绝知生存。

妻孥同活似慰意，伏腊不给谁可言。但期君马当北首，岂谓我辔今南辕。

客乡邂逅不易得，想见妙语如春温。况闻迩来治经术，虫鱼琐细穷朝昏。

倾囊倒廪幸见□，不须羞涩时所尊。
寒食日常州宴春园
陈襄（宋代）

曲池收雨静无尘，结客留连半月春。
洞里桃花青叶嫩，墙头杏火绿烟新。
风光冉冉非前日，物色依依似故人。
官满又归延阁去，忍将诗酒负佳辰。
南湖
赵廱（宋代）

每忆南湖上，青帘卖酒亭。
柳条鱼颊翠，花片马蹄馨。
寒食经行路，晴窗入梦屏。
因循春又晚，风紧搅空冥。
题鼓山超凡阁
白玉蟾（宋代）

轮与黄龙第一筹，于今不到洞宾羞。
九重城里圣箭子，三百年宾粪扫头。
山月扶疎龛石冷，天风浩荡海槎浮。
我宾会得谦公意，竖起拳头向赵州。
木兰花慢 寿大智先生
刘敏中（元代）

忆长庚初梦，是谁遣下蓬壶。到今日相看，仙风道骨，依旧清癯。胸中浩然何物，管三冬、读尽邺侯书。笔落千山风雨，气吞万里江湖。豪门落落曳长裾。醉倒倩人扶。刚只要疏闲，争教富贵，不肯饶渠。蟾宫桂春榜字，看明年、光耀满门闾。应笑青灯黄卷，却成玉带金鱼。
次志宏韵督成寿置酒
洪迈（宋代）

归耕食吾言，回首愧江水。
方争扬子度，谁置穆生醴。
邓侯倾盖扬，小寝艺桃李。
走书约啗我，涎迸齧脣齿。
朝来独何事，怒色剧染指。
虽微射鸿游，顾有捩手鬼。
平生谈天口，得酒便锋起。
年来病不觞，但要讴贴耳。
真成画蛇足，足就酒空矣。
樊川吐怨句，想见紫云美。
何时咄嗟办，一醉吾亦拟。
噂沓听群儿，口实争笑鄙。
五杂俎 四首 其一
范成大（宋代）

五杂俎，同心结。往复来，当窗月。不得已，话离别。
月泉纪游
张蕴（宋代）

小春霜宇晓，閒访古招提。何岁斋鱼废，初弦顾兔迷。

先民堂上像，寓客柱间题。僧户蜂分小，山形虎穴低。

松青江庙北，竹老野桥西。亲汲聊煎茗，深登信杖藜。

琴师年九十，相见手重携。
题何眉生梅村岁寒图
郑孝胥（清代）

岁不我与寒始来，何以娱君梅正开。村中有君梅有主，知君耐寒心似梅。

寒入枝头春又入，坐阅人间岁华急。对梅无言三叹息，梅不能言对以臆。

庾岭归来君未老，十年村居惜怀抱。雪中觅路影应孤，月下扣门衣自缟。

相从沪渎足清欢，世外吾侪尽往还。诵我诗中元有画，朱霞白鹤满空山。
高宗祀明堂前朝享太庙二十一首 其八 宣祖室酌献用《天元》。
郊庙朝会歌辞（宋代）

昭哉皇祖，骏发其祥。雕戈圭瓒，盛烈载扬。天锡宝符，俾炽而昌。

神圣应期，赫然垂光。
又十二韵
刘攽（宋代）

绝境可遗老，清心仍去邪。楼头喧燕雀，川面动龙蛇。

碧瓦浮烟素，朱甍丽日霞。倚风时坐啸，乘月更吹笳。

庭樾交倾盖，池房杂舞髽。凉秋乘爽垲，吉岁验污邪。

厨酿全欺鲁，儿歌习陋巴。林珍饷桃李，溪饭列鱼虾。

胜赏须神会，浮名祇盗夸。谁能贪课最，本自学禅迦。

羁旅枝栖鹊，田园舍负蜗。萧条看白鬓，早晚得丹砂。
当直偶题所见
宋祁（宋代）

凛序闲缇签，轻寒著黼帷。
仙盘迎日早，温树得霜迟。
风触趋朝珮，霞缠放仗旗。
殿廊聊暴背，谁讶子云衰。
送叶公义叟求宫祠归吴下
张舜民（宋代）

把还使节请祠真，便作吴江渐退身。
凭轼几州沾惠爱，归装一味是清贫。
相思欲控琴高鲤，卜宅须邀李子邻。
不是荐章论再起，朝廷自重老成人。
晚游六桥待月记
袁宏道（明代）

西湖最盛，为春为月。一日之盛，为朝烟，为夕岚。

今岁春雪为盛，梅花为寒所勒，与杏桃相次开发，尤为奇观。石篑数为余言：“傅金吾园中梅，张功甫玉照堂故物也，急往观之。”余时为桃花所恋，竟不忍去。湖上由断桥至苏堤一带，绿烟红雾，弥漫二十余里。歌吹为风，粉汗为雨，罗纨之盛，多于堤畔之草，艳冶极矣。

然杭人游湖，止午、未、申三时。其实湖光染翠之工，山岚设色之妙，皆在朝日始出，夕舂未下，始极其浓媚。月景尤不可言，花态柳情，山容水意，别是一种趣味。此乐留与山僧游客受用，安可为俗士道哉？
次韵阎学士靖轩赠受益山居二首
方回（元代）

八月涛江五月湖，画图一见粟生肤。
君家奄有两奇观，更觉天真胜画图。
淳熙八年春帖子词·太上皇后合六首
崔敦诗（宋代）

昨夜三更斗柄旋，东风催放百花鲜。
飞来峰下溶新绿，流得春光到外边。
水乐洞
杨载（元代）

石林求路转聱牙，来访香岩大士家。雨过门前生薤叶，风行陇上落松花。

悬崖滴水鸣金磬，激涧流泉走玉砂。欲适山林去城市，久知寂寞胜纷华。
句 其二十六
楼楚材（宋代）

天晴常网湿，船窄自心宽。
寄惟巽弟孝廉
陈吾德（明代）

泽国凉风起白蘋，天涯一望绝音尘。瑶华欲折情难寄，鸿雁不来秋正新。

梦入池塘频见汝，别来词藻定惊人。栖迟莫共垂双翮，万里青云好致身。
咏白发 其二
吕南公（宋代）

已任萧衰潜似雪，何须轻脱便随梳。不及穷愁索长远，一生相逐未相疏。
渔家傲 其二
晏殊（宋代）

荷叶荷花相间斗。红娇绿嫩新妆就。昨日小池疏雨后。

铺锦绣。行人过去频回首。

倚遍朱阑凝望久。鸳鸯浴处波文皱。谁唤谢娘斟美酒。

萦舞袖。当筵劝我千长寿。
用蔡伯世韵作诗寄之兼简吕居仁兄弟十首 其四
饶节（宋代）

松毛巧妇禽，螺壳寄居虫。二物自广大，那知十方空。
往舂陵作
曾极（宋代）

杖策行行访楚囚，也胜流落峤南州。
鬓丝半是吴蚕吐，襟血全南蜀鸟流。
径窄不妨随划栗，路长那更听钩辀。
家山千里云千叠，十口生离两地愁。
河阳秋思六首
宋庠（宋代）

自古悲秋物，多伤黯黯魂。
鱸鱼轻客臣，纨扇感君恩。
颍濑寒明野，嵩云侧露村。
此中知止地，归去掩柴门。
太和杂题二首 其一
李维桢（明代）

文祖初封岳，经营十二年。景光如有见，议礼不相沿。

畚锸三军举，泉刀九府捐。龙髯垂过膝，象帝发鬈然。
见寄
宋祁（宋代）

云梯叱马赋西征，满岁无功答盛明。
收得桑榆真晚计，倚为箕斗是空名。
瘢逢美玉终能治，曲诉幺弦久未平。
壮思虽衰犹得在，一篇申甫为公成。
庞居士赞
释慧开（宋代）

平欺马祖，下祝诸方。
生涯荡却，今古无双。
不兴万法为侣，一口吸尽西江。
桐洲杂诗 其二
陈遇夫（清代）

久坐翻成倦，穿林出水隈。寒云阴欲合，疏雨去还来。

地托鹪鹩足，天宽樗栎材。滑泥妨客过，鱼鸟共徘徊。
和鲍守次韵林德祖十四首
傅察（宋代）

淮阴当日少年轻，官舍浑如寄旅亭。
十载凄凉甘组绿，三冬讽诵伴灯青。
才非徐孺惭悬榻，诌异陈咸岂触屏。
独幸亲逢陶谢手，每观一字并华星。
张子明索赋永斋诗若之久矣杜撰四十字以还冷
戴复古（宋代）

为学日不足，毋劳课近功。
声名垂不朽，文字用无穷。
草色朝朝碧，桃花岁岁红。
一机长运转，造物与人同。
麻姑
李新（宋代）

枫树隔云香，桃花千岁红。
朝饮琼华台，暮燕蓬莱宫。
翠鬒垂绿琼，霞裾藕丝重。
明月落空山，那得人间梦。
手甲钩长玉芽薄，不坠髻鬟愁绾约。
入门骑凤出无踪，洞外寒怅孤鹤。
次韵蒲左丞游虎丘十首
朱长文（宋代）

万丈澄潭挟两崖，削成奇壁自天开。
龙泉一淬名因得，不待秦皇发冢来。
与裴三十秀才自越西归望亭阻冻登虎丘山寺精舍
许浑（唐代）

春草越吴间，心期旦夕还。酒乡逢客病，诗境遇僧闲。

倚棹冰生浦，登楼雪满山。东风不可待，归鬓坐斑斑。
梦蝶园
六十七（清代）

竟成禅室新迦叶，无复名园旧主人。漫说当年迷蝶梦，而今谁是独醒身。
石室
陈洵直（宋代）

云广翛闲失故宫，泓泉虬木古今同。
诗仙羽化无踪迹，后世何人识此风。
雪中围棋
韩淲（宋代）

楼外千山雪，年年只欠诗。杯停常欲速，棋负不容迟。

玉振光回合，冰清气眇弥。咸言聊自惜，世路易磷缁。
山行
真山民（宋代）

林梢初日弄阴晴，露浥溪花笑欲迎。
涧暗只闻泉滴沥，山青剩见鹭分明。
远峰忽转还如绕，险迳徐行亦似平。
莫谓诗成无与和，风篁也解作吟声。
代溪月翁和吴宗师所寄赐酒感兴诗韵
张雨（元代）

年年恩霈出皇家，此度仍回八月槎。望阙苍龙分瑞霭，开樽白兽泻流霞。

笺天久已知心事，鉴水唯应换鬓华。遥想新春供大礼，班头对御祝椒花。
菩萨蛮（春晓）
刘辰翁（宋代）

画梁语透帘栊晓。坼桐风送杨花老。细雨绿阴寒。罗襟只似单。

青门三里道。个个游芳草。比似嫁来看。踏青难更难。
铁如意吟
邵雍（宋代）

此物铁为之，何尝肯妄持。
长随大{上敝下瓦}子，永伴小车儿。
击碎珊瑚处，敲残牙齿时。
谁能学此辈，才始人鞭笞。
晚年辟地为圃僭用老坡和靖节归田园居六韵 其一
叶茵（宋代）

太湖三万顷，湖中东西山。谋隐愧不早，欲往嗟衰年。

道南地夷愧，半占龟鱼渊。断岸连疏村，浮云栖平田。

得此愿可酬，不啻湖山间。瞻彼闵子巷，卜居千载前。

犹存六七舍，古柳生青烟。邻曲来无时，为予喜欲颠。

畴知在尘境，中有风月閒。吾将老此乡，草木俱欣然。
大庾乱甫定偕僚友出游近郊诸山 其一
俞明震（清代）

百转迷前路，从知出世难。长愁肝肺热，新霁水云安。

閒淡看僧老，艰危逼岁残。在山泉似境，流作万重滩。
赵北口次壁间韵
王中孚（清代）

春到中年百感同，等闲春雨复春风。啼鸠真是难为妇，黄鹄从今化作翁。

岂有邹生测瀛海，枉教楚客问昭融。囊中万本金光草，燕自西飞水自东。
咏华林书院
钱易（宋代）

旌表华林盛，儒官寄翠微。
科名新伯仲，孝行旧光辉。
云影阴书幌，松花湿道衣。
自惭方试吏，争得去忘机。
句
齐唐（宋代）

飞栋新成蘸碧轩，会稽山脚照湖边。
明妃词用储光羲韵 其一
郭棐（明代）

大漠霜花缭乱飞，禦寒犹著汉宫衣。此时紫塞和戎毕，何日黄金赎妾归。
立秋日题安昌寺北山亭
孙逖（唐代）

楼观倚长霄，登攀及霁朝。高如石门顶，胜拟赤城标。

天路云虹近，人寰气象遥。山围伯禹庙，江落伍胥潮。

徂暑迎秋薄，凉风是日飘。果林馀苦李，萍水覆甘蕉。

览古嗟夷漫，凌空爱泬寥。更闻金刹下，钟梵晚萧萧。
大人奉使代藩期逝未返以诗纪怀 其三
魏学洢（明代）

薄宦本无味，徒牵离索情。觐颜知捧玉，纳手苦怀冰。

古驿听严鼓，黄昏对短檠。何时卸尘韅，团坐话东征。
洞霄宫 其二
钱景谌（宋代）

入谷初无路，山蹊九折回。紫庭藏玉室，碧落抱琼台。

溪流人闲见，桃花源上开。只应有仙骨，得到洞天来。
儿侄新亭相迎
杨万里（宋代）

送客新亭恰放灯，儿曹迎我复新亭。
百年事业何为者，送往迎来过一生。
山人
郑刚中（宋代）

自古山人合在山，山人何幸此偷安。
身闲不束休文带，发短聊簪子夏冠。
酒量自来惟恨窄，僦居随分不须宽。
惟馀骨髓缄封者，尽是君恩报答难。
赏菊 其一
黎民表（明代）

不用嗟摇落，春风在习家。天山三丈雪，犹作满篱花。
游五松山观李太白祠堂
李纲（宋代）

大江东南流，鼓柁江水上。薄游五松山，获见谪仙像。

呜呼天宝五，治乱如反掌。兵戈暗中原，豪杰多长往。

谪仙当此时，逸气隘天壤。脱身来江东，缥渺青霞赏。

作诗几千篇，醉笔笼万象。迄今有遗祠，识者共瞻仰。

嗟予岂后裔，愚拙谁复尚。珥笔玉殿螭，谪官闽岭瘴。

荷恩许生还，冒险理归桨。于焉觌仙风，足以慰遐想。

愿言继清芬，何由揖英爽。
送别罗坚文
度正（宋代）

共席胜冠日，分头既仁年。
许身要到圣，论德未能贤。
岁月于何驻，工夫在力肩。
有言堪记忆，随处是耕佃。
寄木尉君任
许景衡（宋代）

江湖萍梗漫流连，邂逅天涯独慨然。老去鲍昭非俊逸，古来梅福是神仙。

一樽笑语浑如梦，两地音尘动隔年。有底楼台堪寓目，平芜千里夕阳天。
杨泰初权县丞数寄示诗文作诗纪谢
葛胜仲（宋代）

关西家世东都相，褫褐十年今始壮。一官栖栖百僚底，众制翘翘万夫上。

忆昔曲台尸列卿，谬厕春闱惭哲匠。英俊下沉势欲拔，文章横流期少障。

榜中上第溷元结，堂下一言惊叔向。频蒙古锦倒清篇，更枉长须问无恙。

详观叹赏欲投笔，退恧粗疏堪覆酱。吾衰文意已蹉跎，凤阁当求舍人样。
送友人东归（一作方干诗，题云送卢评事东归
戴叔伦（唐代）

万里杨柳色，出关送故人。轻烟拂流水，落日照行尘。
积梦江湖阔，忆家兄弟贫。裴回灞亭上，不语自伤春。
自题画落花蝴蝶便面
孔素瑛（清代）

春去春来花自惜，花开花落蝶应知。年年绿到王孙草，正是花残蝶老时。
诉衷情
郑楷（宋代）

酒旗摇曳柳花天。莺语软於棉。碎绿未盈芳沼，倒影蘸秋千。

奁玉燕，套金蝉。负华年。试问归期，是酴醿后，是牡丹前。
晴日登盍簪楼用海屿韵纪兴
霍与瑕（明代）

三城处处是楼台，春望遥遥兴未灰。东去海门真咫尺，西临华桂亦蓬莱。

浮云世界漂残叶，流水光阴落早梅。旧日盍簪诗总在，几人先上碧山隈。
彭泽县
陈舜俞（宋代）

古来彭泽县，应有折腰人。
百里昔犹重，先生岂不贫。
菊花还在否，柳色为谁新。
白发南迁客，凄凉问水滨。
追和杨眉庵次韵李义山无题诗五首 其三
沈愚（明代）

纤纤斜日弄微风，肠断仙山碧海东。鸾镜有尘空自掩，雁书无海若为通。

愁横柳叶眉颦翠，泪湿桃花脸晕红。尽道芳年易憔悴，莫教青鬓作秋篷。
读佛书
周孚（宋代）

迷途谁解反三隅，半是骑驴更觅驴。一滈未逢师子吼，千章虚读野狐书。
琅邪山
王禹称（宋代）

连袤复岧峣，峰峦架泬寥。流名自东晋，积翠满南谯。

洞碧通仙界，溪明润药苗。古台临海日，绝顶见江潮。

杉影拿云暗，泉声出竹遥。庙碑传汉祖，寺额认唐朝。

旱岁时沾稼，灵踪合禁樵。诗章因我盛，屏障遣谁描。

近住人多秀，频登酒易销。图经标八绝，灊霍合相饶。
沈园二首·其一
陆游（宋代）

城上斜阳画角哀，沈园非复旧池台。
伤心桥下春波绿，曾是惊鸿照影来。
夜与诸公饮大雄殿前庭银杏下得月有作
王世贞（明代）

平楚苍然暝未开，暂依高树共徘徊。一珠陡自中天涌，万象纷从下界来。

微𧮭不妨呼米汁，晚参何幸傍经台。诸贤不置支公坐，寂默谁窥许掾才。
句
陶弼（宋代）

阴微辨樵火，霁早误僧钟。
破虏凯歌六首 其二
周麟之（宋代）

莫怕南来生女真，皂幡罽马漫如云。黄头碧眼惊相语，切勿前逢八字军。
水调歌头
程大昌（宋代）

红树迎风舞，彷佛采衣褰。云容应为，虞侍分付。下缺
青玉案
董琬贞（清代）

梅花不作瑶琴主。更绝塞、霜笳苦。画里韶光如梦度。

朱阑池淀，绿窗花雨。旧是藏春处。

如今并命天应妒。无限香消碧烟缕。只恐人梅同老暮。

芦帘纸阁，思量归去。试听冰弦语。
鹧鸪天 避酒
杨弘道（元代）

玉帐人间绮席开。便将红粉作金台。诗情先自无多子，更著繁金急管催。香穗袅，烛花摧。老来辜负即时杯。白眉已任蛾眉笑，一夜惺惺骑马
病后戏作
楼钥（宋代）

河鱼腹疾未全除，一饭充饥不愿余。
从有珍羞难下箸，真成顿顿食黄鱼。
浪淘沙 中秋夜雨
沈谦（清代）

暝色暗高楼。懒上帘钩。残荷吹尽水悠悠。两袖泪珠多似雨，偏尽中秋。

笙管记同游。庭桂香浮。胭脂零落小坟头。便有玉栏今夜月，总是闲愁。
和人游仙峰庵三首 其一
朱松（宋代）

千岩万壑翠萦回，一洗衰翁病眼开。落日多情留别岭，秋空无地著浮埃。

云闲出岫初无意，松老参天岂愿材。我是散仙君记取，更鞭鸾凤少徘徊。
啸台
刘敞（宋代）

尚有高台在，遗名幸未空。不时嗟眼白，失所念途穷。

已矣先生意，萧然烈士风。清芬定谁嗣，漫啸白云中。
酬袁太祝长卿小湖村山居书怀见寄
戴叔伦（唐代）

背江居隙地，辞职作遗人。耕凿资馀力，樵渔逐四邻。

麦秋桑叶资，梅雨稻田新。篱落栽山果，池塘养海鳞。

放歌聊自足，幽思忽相亲。余亦归休者，依君老此身。
永遇乐 京口渡江用辛稼轩韵
陈维崧（清代）

如此江山，几人还记，旧争雄处。北府军兵，南徐壁垒，浪捲前朝去。

惊帆蘸水，崩涛飐雪，不为愁人少住。叹永嘉、流人无数，神伤只有卫虎。

临风太息，髯奴狮子，年少功名指顾。北拒曹丕，南连刘备，霸业开东路。

而今何在，一江灯火，隐隐扬州更鼓。吾老矣、不知京口，酒堪饮否。
早衰
范成大（宋代）

早衰头脑已冬烘，信拙心情似苦空。
僚旧姓名多健忘，家人长短总佯聋。
一窗暖日棋声里，四壁寒灯药气中。
晚景只消如此过，不堪拈出教儿童。
敬宗皇帝挽词三首 其三
姚合（唐代）

紫陌起仙飙，川原共寂寥。灵輴万国护，仪殿百神朝。

漏滴秋风路，笳吟灞水桥。微臣空感咽，踊绝觉天遥。
毛氏所蓄岩主赞
释德洪（宋代）

此像为谁，天中之尊。道传云门，为四世孙。白帽蒙首，须髯绕颊。

见之清凉，洗烦恼热。以偈为檄，指撝造化。诗乃办两，出于咄嗟。

以境惟心，往复无间。是故死时，亦生之旦。怒猊乳虎，亦生敬虔。

何以致之，真慈则然。南率古□，形如侧磬。稽首定光，千江月影。
久雨
陆游（宋代）

昏昏风雨暗东湖，恰似梅黄四月初。
高树送声惊客枕，小池分溜入清渠。
飞蚊屏迹知何在，团扇生尘已暗疏。
须信西游有奇事，今年三伏夜观书。
初闻雷声
高翥（宋代）

二月寒犹在，春云湿未开。
洒窗终夜雨，发轫数声雷。
荠麦绿生腊，棠梨红拆腮。
西湖花事动，从此日裴回。
老去
释斯植（宋代）

老去厌芳菲，思归未得归。
夕阳溪上树，花作去年飞。
拟青青河畔草
杨慎（明代）

河水清且涟，河上多芳草。
春风二月时，千里交河道。
交河汉家营，荒莽少人行。
日暮凄风起，黄沙与云平。
云间有孤雁，附书自乡县。
翩翩欲下来，闻弦却惊散。
草青雁北飞，草枯雁南归。
雁飞有归时，征人无还期。
遣兴五首 其五
杜甫（唐代）

朝逢富家葬，前后皆辉光。共指亲戚大，缌麻百夫行。

送者各有死，不须羡其强。君看束练去，亦得归山冈。
雨后二绝句 其一
赵蕃（宋代）

疾风吹雨过前溪，留得馀凉在竹扉。为我拂床仍置席，今朝梦稳故山归。
同陈使君登香山寺豁亭
李纲（宋代）

渺渺烟波叠叠山，玉簪罗带自回还。雨馀岚翠浓如滴，地险江流巧转湾。

蟠磴迥临飞鸟上，岸巾聊与白云閒。峤南有此佳山水，尽在贤侯几案间。
都中怀梅澥一首
金朝觐（清代）

少年荣宦老康宁，也是人间福寿星。俗事何妨作消遣，伤心多半费调停。

长安西望人偏远，春色东来草又青。欲把怀思相慰藉，恐劳情绪不堪听。
小师正恭写松源掩室并师山行图请赞 其一
释心月（宋代）

父前行，子后随。不肖孙，愚且痴。三昧门，各自知。入深村，草离离。

风前翻忆老杨岐。
此庵歌
释如珙（宋代）

吾结此庵寄残影，有问此庵坏不坏。
一语发出甚奇怪，随他口下答不坏。
凡属形相皆是坏，为甚此庵却不坏。
六窗俱透无一物，常光无内亦无外。
劫火洞然大千坏，吾结此庵实不坏。
行住坐卧于其中，只是寻常个境界。
有时松风閒举话。万象森罗齐爽快。
题承天心老万佛阁
吴泳（宋代）

我闻谂禅师，断薪接绳床。杨岐初住时，撒雪满屋堂。

庭松下法子，瓶水注道浆。看来古佛心，不为屋有亡。

心公自别宗，眼碧髭又霜。更接十千众，建此新道场。

梯空插璇题，会海结宝方。自营不住心，每唱无底囊。

如明珠走盘，如利刀截肪。以兹众生故，苦为诸佛忙。

寥寥一贞境，渺渺万法航。泥空竟成著，堕有终是盲。

青灯落檐花，吾道千丈光。
次谢宣城出新林浦向板桥韵寄汪彦章
李彭（宋代）

名郎摩霄翼，径逐先贤骛。
奇胸如洞庭，中藏万烟树。
忆昨易前期，寒暑亦云屡。
虽联台省班，未减江湖趣。
老境专一丘，病著随所遇。
何时过我来，尝柑噀香雾。
供铨部职
徐元杰（宋代）

愚生何幸圣明遭，官府宫墙上界高。
冰雪身心参宿列，日星条令揭天曹。
二南美意存周召，九德淳风慨禹皋。
我亦空餐慙汝士，谆谆惟切痛民膏。
华清宫前柳
王建（唐代）

杨柳宫前忽地春，在先惊动探春人。
晓来唯欠骊山雨，洗却枝头绿上尘。
游西村赠隐者
陆游（宋代）

水清沙净见游鱼，槐柳阴阴五月初。
人似登仙惟火食，俗如太古欠巢居。
熟闻高卧常扃户，剩欲频来共荷鉏。
从此梦游端有地，渊明不独爱吾庐。
观山灯献徐尚书
段成式（唐代）

风杪影凌乱，露轻光陆离。如霞散仙掌，似烧上峨嵋。

道树千花发，扶桑九日移。因山成众像，不复藉蟠螭。

涌出多宝塔，往来飞锡僧。分明三五月，传照百千灯。

驯狖移高柱，庆云遮半层。夜深寒焰白，犹自缀金绳。

磊落风初定，轻明云乍妨。疏中摇月彩，繁处杂星芒。

火树枝柯密，烛龙鳞甲张。穷愁读书者，应得假馀光。
过青崖和尚塔
弘历（清代）

云水轩轩应远尘，霭然光霁却堪亲。曾闻说偈标全月，不道题堪是后身。

能咏琴聪才望七，隔生如展恰踰旬。怜师那得伤心泪，面面青山自故人。
月下留丹灶
司空图（唐代）

月下留丹灶，坛边树羽衣。异香人不觉，残夜鹤分飞。

朝会初元盛，蓬瀛旧侣稀。瑶函真迹在，妖魅敢扬威。
题王起宗画雪扇六言
方回（元代）

何必见戴安道，月圆夜雪晴时。
乌府王起宗画，□□□□虚谷诗。
出法象道林赴周都阃宴集
尹台（明代）

雾袅阴萝锦嶂开，石门秋色净仙台。不辞关尹青牛访，遥跨将军白马来。

豪对绮筵探宝铗，醉邀罗袖款金杯。酒阑更秉中林炬，为草新题刻紫苔。
水调歌头·抚床多感慨
吕渭老（宋代）

抚床多感慨，白发困风烟。出门有碍，更堪寒暮雪飞天。君弃一盂一衲，奔走五湖清海，杯度不乘船。来访山中友，□□□□竿。看人间，谁得似，谪仙闲。生涯不问，留情多在酒杯间。剪烛西风谈笑，零落一尊相对，不觉已更残。回首功名事，笺记谢任安。
庵中独居感怀三首 其二
陆游（宋代）

自闭庵门不点灯，惰耕村叟罢参僧。一生已是胶黏日，投老安能夏造冰。

顽面敢辞乾汝唾，蔬餐聊得曲吾肱。高舂睡熟无多笑，那有禅师解放鹰。
松岩八景 其三 方塘水活
张吉（明代）

芳草何时歇，落花春自飞。悠然憺忘食，游子川上归。
红梅
白玉蟾（宋代）

人赋红梅少，予诗为补遗。
霞融姑射面，酒耻寿阳肌。
太洁遭时妒。独醒为众疑。
漫随春色媚，自保岁寒姿。
和萧太秀中秋月言内事
陈杰（宋代）

每番昏见甲，兹夕兑中天。
金水光初满，山河影正全。
娥曾分大药，兔敢笑华颠。
还见乘槎使，重来犯斗年。
鹧鸪天
晁端礼（宋代）

阆苑瑶台路暗通。皇州佳气正葱葱。半天楼展朦胧月，午夜笙歌淡荡风。

车流水，马游龙。万家行乐醉醒中，何须更待元宵到，夜夜莲灯十里红。
反金人铭
孙楚（魏晋）

晋太庙有石人焉，大张其口，而书其胸曰：我古之多言人也。无少言，无少事！少言少事，则后生何述焉！我读三坟五典八索九邱，赜罔深而不探，理无奥而不钩，故言满天下而无口尤。夫唯言立，名乃长久，胡为块然，生缄其口。自拘广庭，终身叉手？凡夫贪财，烈士殉名，盗跖为浊，夷柳为清。鲍鱼为臭，兰圃为馨。莫贵澄清，莫贱滓秽，二者言异，归于一会。尧悬谏鼓，舜立谤木，听采风谣，惟日不足，道润群生，化隆比屋。末叶陵迟，礼教弥衰，承旨则顺，忤意则违。时好细腰，宫中皆饥；时悦广额，不作细眉。逆龙之鳞，必陷斯机，括囊无咎，乃免诛夷。颠复厥德，可为伤悲。斯可用戒，无妄之时，假说周庙，与言为嗤。是以君子，追而正之。
别人四首 其一
王勃（唐代）

久客逢馀闰，他乡别故人。自然堪下泪，谁忍望征尘。
十月初十日
韩淲（宋代）

南窗午逾暖，日气烘人衣。徒有苍蝇声，甚无鸿雁飞。

老身漫自伸，老眼其畴依。摩挲根尘间，瓦沟霜已晞。
浣溪沙·语燕鸣鸠白昼长
刘基（明代）

语燕鸣鸠白昼长，黄蜂紫蝶草花香。苍江依旧绕斜阳。
泛水浮萍随处满，舞风轻絮霎时狂。清和院宇麦秋凉。
吉水县黄埙母欧阳氏挽词
周必大（宋代）

欧桂望螺川，遗风女亦贤。勉夫于两造，教子以三迁。

彤管言无间，金籯业有传。好营高燥地，置此万家阡。
偈颂一百四十二首 其十九
释广闻（宋代）

元正新改旦，举则旧公案。料掉没交涉，闰年春色晚。
诉衷情（一名桃花水）
毛文锡（五代）

桃花流水漾纵横，春昼彩霞明。刘郎去，阮郎行，

惆怅恨难平¤

愁坐对云屏，算归程。何时携手洞边迎，诉衷情。

鸳鸯交颈绣衣轻，碧沼藕花馨。偎藻荇，映兰汀，

和雨浴浮萍¤

思妇对心惊，想边庭。何时解佩掩云屏，诉衷情。
贫女吟二首
褚伯秀（宋代）

夜续晨炊贫自由，强教涂抹只堪羞。
闭门静看花开落，过却春风不识愁。
白门柳
张天英（元代）

白门女郎若杨柳，舞衣深劝金陵酒。青丝素手结同心，沈醉东风回马首。

红袖掩啼痕，请君听妾言。柳色年年好，玉颜岂长存。

柔条不忍折，妾意与君恩。纷纷花落青春暮，雨暗长亭空断魂。
答士宜 其二
张埴（宋代）

书生何饰结天知，忽放晴光渺四涯。一片归心湖草外，轻风摇艇自吟诗。
赠旧识
韦应物（唐代）

少年游太学，负气蔑诸生。蹉跎三十载，今日海隅行。
廨舍之北有海棠二本惜非其地移植庭前呈晦甫同年博士
吕陶（宋代）

何事当庭植海棠，欲乘生气待春光。恰逢轻雨浑如意，若得和风定吐芳。

篱下不堪藏秀质，眼前从此识清香。一樽曾与嘉宾赏，屈指红英在艳阳。
水帘洞
赵国麟（清代）

银河西泻散珠房，东涧镌经满石梁。遥忆匡庐千尺瀑，何人为筑读书堂。
马射
载湉（清代）

修文兼肄武，暇日习乘骢。骑射承家法，无忘马上功。
赠乡人周从龙谈命
刘过（宋代）

庐陵儒万人，颇亦出青紫。
老子三不归，未省乡里士。
暮年罕交游，仅识子周子。
风流属当行，岂止谈天尔。
夜从青楼饮，一醉几欲死。
至城东作 其一
孔平仲（宋代）

地形磅礴接匡庐，旷野人烟乍有无。栖亩稻粱方待穫，识家鸡有各随呼。

农耕半岭如僧衲，牧跨羸牛似画图。官守投閒省坟柏，满林霜露涕沾濡。
家弟元成将参部来取别是夕忽梦与元成跨马并行隐隐闻车毂声如在道途觉而作诗并以赠行
刘一止（宋代）

荒凉半亩居，风烟夜沈沈。安得清梦间，尚有车毂音。

自我客京清，半世历嵚嵚。日月不相贷，鬓有微霜侵。

骑马著青衫，兹事已不任。如何栖迟中，心迹犹差参。

梦境通前生，染习良已深。岁月不可磨，愈厉如精金。

富贵岂足道，大是功名心。勉哉子驰驱，壮志方在今。

力学懒似侬，膏肓恐难针。
拜玄英先生画像
谢翱（宋代）

来此得公真，尘埃避隐沦。
水生溪榜夕，苔卧野衣春。
雨冢侵吴甸，荒祠侑汉人。
微吟值衰世，为尔独伤神。
黄钟乐
魏承班（五代）

池塘烟暖草萋萋，惆怅闲宵含恨，愁坐思堪迷。

遥想玉人情事远，音容浑似隔桃溪¤

偏记同欢秋月低，帘外论心花畔，和醉暗相携。

何事春来君不见，梦魂长在锦江西。
宫词 其四十一
赵佶（宋代）

画鹢闲登锦缆开，兰桡飞迅水萦回。龙头烁烁红旗动，惊起沙鸥掠岸来。
逢钱塘诗僧
苏颂（宋代）

把手忽相逢，开谈究诗义。
子虽浮屠流，乃抱风骚志。
钱塘佳山水，一一助清思。
何处最堪怀，飞来峰下寺。
读西京杂记十三首次渊明读山海经韵 其五
李彭（宋代）

彼姝掖庭子，王嫱端可怜。咄嗟毛延寿，媚妩移远山。

一朝聘绝域，艳丽复何言。画工戮几尽，遗恨抱当年。
偶题
喻良能（宋代）

少陵五十六，负暄候樵牧。
我今年与齐，而亦处幽独。
小亭数椽净，新月半钩曲。
聊将万斛愁，付与一杯绿。
清都夜境（自此至《秋夕》，并年十六至十八时诗）
元稹（唐代）

夜久连观静，斜月何晶荧。寥天如碧玉，历历缀华星。

楼榭自阴如，云牖深冥冥。纤埃悄不起，玉砌寒光清。

栖鹤露微影，枯松多怪形。南厢俨容卫，音响如可聆。

启圣发空洞，朝真趋广庭。闲开蕊珠殿，暗阅金字经。

屏气动方息，凝神心自灵。悠悠车马上，浩思安得宁。
癸卯喜雪
韩琦（宋代）

一夜阴云匝四溟，朝来嘉雪洒寰瀛。因风絮起先春媚，剪水花飞到地轻。

天际定迷琼蕊屑，世间今有玉楼成。应时何止销民疹，直压胡沙万里清。
次约山赋杏花韵
文天祥（宋代）

名花韵在午晴初，雨沁胭脂脸更敷。蒲驿莫妨娱刺史，锦坊岂不胜中书。

时无艳曲临轩纵，公莫巍坛韫匮沽。春老绿阴青子近，东风来往一吹嘘。
湖堤漫兴
邹崇汉（清代）

人生行乐耳，吾道是耶非。鸥鸟频频狎，鲈鱼渐渐肥。

江湖年老大，风雨愿乖违。且趁扁舟兴，还家自款扉。
张掖门送座主朱公旅榇还归德
梁有誉（明代）

丹旐遥驰睢水滨，都门恸哭起行尘。乾坤尚想凌云赋，烽火空伤报国身。

季子剑留悲异日，中郎书在与何人。南湖烟水秋应惨，不过西州亦怆神。
置酒西楼呈主公龙图
郭祥正（宋代）

新楼与客一凭栏，眼界方惊阿堵宽。峡石倚天开玉垒，清淮浮日洗金丸。

少陵才力吟非易，摩诘工夫画亦难。向晚西风吹坐急，欲凭鸿鹄借修翰。
南亭
文同（宋代）

晚衙初散吏人归，独立南亭着道衣。
浅酒小诗聊自乐，此心浑欲外轻肥。
燕子
安嵥（清代）

竹篱茅舍爱穿花，画栋朱帘望落霞。随在总多安乐处，年年怜尔客为家。
句
杜衍（宋代）

独无风雅可流传。
荷叶杯 有所思
陈沅（清代）

自笑愁多欢少。痴了。底事倩传杯。酒一巡时肠九回。

推不开。推不开。
读邸报
裘万顷（宋代）

纷纷天下事，翻覆良难期。
不知窈冥中，主张者云谁。
工拙判两涂，人谋岂容施。
得非欲平治，机缄遂潜移。
目前三四公，并用无一遗。
毋嫌滞一州，民实邦之基。
乡来番江头，亲见国子师。
德行渊与骞，千载如同时。
斯人使临民，儿不赖母慈。
人言致泰和，须索登臯夔。
位崇泽斯均，否则失所宜。
天乎傥人从，何时可臻兹。
与尘异论及姜山慨然有作
释函是（明代）

生别何云遂死离，百年人事不堪思。从今晤对知多日，忆昔绸缪已后时。

泪尽江河空滚滚，看穷日月自迟迟。寒山赖有安心处，收拾残编欲付谁。
自胥江上峡至韶阳作 其十六
屈大均（明代）

野花名渐识，春摘未曾迟。日夕但盈手，芬馨能几时。

芝薇秦有客，橘柚楚多师。岂必筼筜好，青青帝子枝。
七夕
权德舆（唐代）

今日云軿渡鹊桥，应非脉脉与迢迢。家人竞喜开妆镜，月下穿针拜九霄。
景祐飨先农五首 其一 迎神用《凝安》。
郊庙朝会歌辞（宋代）

在昔神农，首兹播殖。无有污莱，尽为稼穑。乃粒斯民，实惟帝力。

嘉荐令芳，伫瞻来格。
朱亭伯改转见过一首
苏籀（宋代）

三就可怜繁马颈，一鸣须信绝鸡群。
絷维才骏殊旌别，籍甚名鸡奈耳闻。
浩渺池庭辈鸿鹭，胜轩馆殿擢兰芸。
相容历稔逃诗债，大白惟当浮劝君。
雪十首
杨公远（宋代）

喧呼童稚塑狮儿，仿佛形模便有威。
枯炭点睛铃用橘，酒杯叠叠印毛衣。
姑苏杂咏 师子林十二咏 冰壶井
高启（明代）

圆甃夏生冰，光涵数星冷。
窗有定中僧，休牵辘轳绠。
缘识
宋太宗（宋代）

自家未达莫来看，解者从生真是汉。
世涂烦恼一齐休，修取菩提心不乱。
大觉因明凡圣同，苦空圆满光不散。
含识缘中晓了难，爱河须渡达彼岸。
我见人见众生见，菩萨行持终不惮。
离贪嗔，绝情欲，
定相安然无反覆。从头法归镇长开，
郁郁黄花生翠竹。天高地广遍周游，
十方妙色能照烛。七宝山高三界中，
拨去浮云沈水渌。离他一念是因缘，
珍重贤圣皆知足。
唐敬宗
金朋说（宋代）

丹扆六箴真药石，童君不饵夭天年。
宴游亵狎比群小，灭烛筵边血溅鲜。
凤栖梧（牡丹）
曹冠（宋代）

魏紫姚黄凝晓露。国艳天然，造物偏钟赋。独占风光三月暮。声物都压花无数。

蜂蝶寻香随杖屦。睍完莺声，似劝游人住。把酒留春春莫去。玉堂元是常春处。
送当涂赵少府赴长芦
李白（唐代）

我来扬都市，送客回轻舠。
因夸楚太子，便观广陵涛。
仙尉赵家玉，英风凌四豪。
维舟至长芦，目送烟云高。
摇扇对酒楼，持袂把蟹螯。
前途倘相思，登岳一长谣。
清平乐·水仙装束
姚燧（元代）

水仙装束。风致清逾淑。春竟枝头添萼绿。要与梅花仲叔。生红从此羞颜。甘同桃李漫山。不是冥鸿过尽，情教衔子荆蛮。
夏口行寄婺州诸弟
韦庄（唐代）

回头烟树各天涯，婺女星边远寄家。尽眼楚波连梦泽，

满衣春雪落江花。双双得伴争如雁，一一归巢却羡鸦。

谁道我随张博望，悠悠空外泛仙槎。
减字木兰花
张抡（宋代）

冥冥窈窕。□□□□□□□。□□□□。□□□□□□□。

□□□□。□□□□□□□。□□□□。□□□□□□□。
钓矶怀古十章 其六 琴高
杨杰（宋代）

不钓浮名不钓鱼，一纶钩线卷还舒。九霄控鲤无人识，谁道纤鳞是脍馀。
题建造寺
刘乙（唐代）

曾看画图劳健羡，如今亲见画犹粗。减除天半石初泐，

欠却几株松未枯。题像阁人渔浦叟，集生台鸟谢城乌。

我来一听支公论，自是吾身幻得吾。
送北禅释天泉长老入燕
陆文圭（元代）

金身梦觉白马东，西来禅教各一宗。
讲师高据狮子座，缁素群一惊盲聋。
天华咫尺飞隧地，夜烛神光满室红。
远师道林嗣宗风，专谈义学离禅锋。
三叶五性总超诣，一枝擘与天泉翁。
不泥筌蹄求解脱，不执文字迷本空。
黄梅四月上虞龙，骑驴不下莫相逢。
徐州麦饭足可饱，青州布衫谁与缝。
虏沟桥边石头滑，飞锡径入明光宫。
手挥玉尘天颜喜，身被红绡帝渥浓。
回头谷笑虎丘石，夜半不忆寒山钟。
君不见懒残昔往衡山峰，使者召之终不从，
天寒垂涕石窟中。
除夜
方岳（宋代）

春入荷葭坞亦奇，坞名不枉与天知。
绿章并按閒池沼，岂但乌台要勘诗。
试笔
范仲淹（宋代）

偶缘疏拙得天真，岂问前途屈与伸。
车马纵能欺倦客，江山犹可助骚人。
懒如叔夜书盈几，狂似渊明酒满巾。
况有南窗姬易在，此心那更起纖尘。
病中书怀二首
陈造（宋代）

少日清孤效乐天，谏书未落世间传。
曾圆八节滩头梦，重了三生石上缘。
雪竹霜林便老境，蒲团禅板付臞仙。
诗篇把玩真聊尔，古井无波敢自贤。
边拙存见示秋雨夜话之作次韵书怀
杨深秀（清代）

凄风凉雨耸吟魂，读彻《离骚》眼不昏。镫灭耻争山鬼照，诗清拟配水仙尊。

已捐秋扇仍挥麈，尽典春衣且曝裈。为问候虫终夜语，欲将哀怨向谁论。
陈参政书院观谢太傅像有感
钱时（宋代）

尘昏京洛走胡雏，高卧东山旧草庐。
莫向老妻夸不免，诸陵回首正关渠。
陈秀才惠示长歌答以四韵
郭祥正（宋代）

世路飘零久愈羞，诗坛谁许结英游。身留海上三年梦，心寄江英一叶秋。

已分羽毛藏枳棘，尽从谗谤起戈矛。真才合比骊珠贵，何事倾怀辄暗投。
同蒋德施诸人赏简园梨花
胡寅（宋代）

君不见韩退之，招唤刘师命。
醉赏长安西郭梨，青天白日交相映。
岂料炎荒中，好事如简翁。
雕冰剪玉春不融，二十五树高笼松。
风流八仙携草具，轻阴阁雨相随去。
朝同去，暮同归，
回头翠微明日玉花飞。
重湖
袁说友（宋代）

夷犹画舫入重湖，野蝶閒鸥自笑呼。
踏遍北园桃李径，又寻芳草到南郛。
拭目
晁说之（宋代）

拭目中兴宜落落，褊心触事独迟迟。
刘琨祖逖无由见，邺下关中何所之。
万里耕桑仁德在，九天雨露庙堂滋。
龙锺只合归田去，犹解重吟采芑诗。
次竹溪所和薛明府镜中我诗三首
刘克庄（宋代）

搔白发翁疑是假，对青铜镜认为真。
影形本合成同体，梦觉俄为作二人。
欢至不期开口笑，愁来相对捧心颦。
可怜怛化贪生者，刍狗元身学出神。
次韵题子厚祠堂
释德洪（宋代）

元和八司马，子厚独奇伟。谪官无以敌，妙语凌山翠。

山以囚自无，溪以愚为字。醉心溪山间，胜处无不至。

至今永州祠，大类罗池祀。生存伍猿鸟，遗像土偶侍。

经游香火罢，感叹追前事。才高出不容，起坐终夜喟。
饯友人赴靖州通道尉
张炜（宋代）

竹风荷气约朱明，路入渠阳暑尚清。马耳萧萧悬堕月，鸡声尚尚勉修程。

何拘梅政誇年少，即泛莲漪赞老成。莫把西湖浪吟笔，楚山空阔更关情。
嘲许子儒
窦昉（唐代）

不能专习礼，虚心强觅阶。一年辞爵弁，半岁履麻鞋。

瓦恶频蒙cv，墙虚屡被叉。映树便侧睡，过匮即放乖。

岁暮良工毕，言是越朋侪。今日纶言降，方知愚计喎。
又陈伯明知郡远寄诗篇因次韵二首
吴芾（宋代）

信笔题诗不记篇，聊凭赋咏写林泉。
閒来倚杖云千嶂，睡起凭栏月一川。
野性已安三径里，吟魂犹绕两湖边。
何时更许陪清话，复把深杯手自传。
训蒙绝句 其二
朱熹（宋代）

天怨人尤两不形，欿然下学是功程。了无可使人知处，尽是相酬理与心。
酬令狐员外直夜书怀见寄
杨巨源（唐代）

花枝暖欲舒，粉署夜方初。世职推传盛，春刑是减馀。

芸香能护字，铅椠善呈书。此地从头白，经年望雉车。
以长歌意无极好为老夫听为韵奉别沔鄂亲友
姜夔（宋代）

伐木响虚牝，我愿友褐夫。
九关呀虎豹，何时内高祛。
黄鹄眇云树，鹦鹉澹烟芜。
倚杖得清赏，洗心观本初。
金丹诗诀 其九十九
陈楠（宋代）

夜来一朵碧芙渠，内有红丸滴滴珠。滴下华池是神水，丹田结聚作丹枢。
行次莺脰湖
张镃（宋代）

震泽匆匆过，胥塘渐渐来。
风高多罨岸，船侧屡翻杯。
积草摊渔网，疎林聚客桅。
景逢宜急写，句过恐难裁。
旅夜
陈守一（明代）

谁怜漂泊客，江上忆归时。生事杯中过，愁容镜里知。

凉风侵草阁，残月上花枝。寂寞何曾寐，空山听子规。
寓白沙公馆阻海寇四日风利渡海次日抵英利遇陈自所同宿驿西偏
李一夔（明代）

怀归每恨到家迟，迟速乾坤自有期。孤馆天留三日榻，片时风利一帆飞。

长途有分从羸马，薄酒无钱任典衣。旧话喜逢贤太守，不妨萍迹驿前扉。
偈十六首 其三
释行瑛（宋代）

去年逢青春，朱颜映桃李。今年逢青春，白发压双耳。

人生七十年，疾若东流水。不了本来心，生死何由离。
虚假行
吕南公（宋代）

虚假复虚假，名陶不知瓦。养子役于人，不如生犬马。

公私严忌讳，势利关取舍。奉生既疏违，丧死更苟且。

苴麻不敢服，桐竹何由把。未得久哀呼，方当勤唯喏。

百年闻罔极，一瞬经庐下。岂不近冠裳，驱牵到乖寡。

沾沾荷锄子，言动只山野。终制负凶缞，兴辞泪如泻。

诸儒论鄙俗，不若都人雅。请问雨间民，谁为称情者。
迎舍利诗
萧察（南北朝）

释迦称散体，多宝号金驱。白玉诚非比，黄金良莫逾。

变见绝言象，端异乃冥符。灵知虽隐显，妙色岂荣枯。

唯当千劫后，方成无价珠。
凤凰台上忆吹箫 听沈野云吹箫醉后有赋
张翥（元代）

琪树锵鸣，春冰碎落，玉盘珠泻还停。渐一丝风袅，悠扬青冥。

疑把红牙趁节，想有人、记豆银屏。何须数，琵琶汉女，锦瑟湘灵。

追思旧时胜赏，醉几度西湖，山馆池亭。惯依歌花月，按舞娉婷。

岁晚相逢客里，且一尊、同慰漂零。君休惜，吴音朔调，尽与吹听。
寄陈侍御
黄滔（唐代）

千年二相未全夸，犹阙闽城贺降麻。何必锦衣须太守，

别无莲幕胜王家。醴泉涌处休论水，黄菊开时独是花。

九级燕金满尊酒，却愁随诏谒承华。
喜雨
唐文凤（明代）

皇天久不雨，一雨成岁功。君心妙孚感，膏泽施无穷。

遂令封域内，禾黍咸芃芃。物物皆滋润，幸兹和气同。

天道日以昭，君德日以隆。至诚格上下，惠政敷西东。

舟车达四境，耕凿居三农。太平臻盛治，民俗如豳风。

从今书大有，击壤歌时雍。
昭君辞
庾徽之（南北朝）

联雪隐天山，崩风荡河澳。朔障裂寒笳，冰原嘶代𩢰。
华子冈
王维（唐代）

飞鸟去不穷，连山复秋色。
上下华子冈，惆怅情何极。
挽南皋刘二先生
刘克庄（宋代）

久无羔雁聘遗贤，白首邱园气最全。
聊与荆公续诗选，不闻谯叟入经筵。
讲师翁庶几三昧，朴学余才说一篇。
两侍细旃莫推挽，谀需此愧若为湔。
偈颂七十六首
释子益（宋代）

东司头，粪坑上。
臭气薰天，如何近傍。
一屙便了底，痛与一锥。
的的卓卓底，三十拄杖。
有功者赏。
粘画格作鹿庐体以伸意四首 其二
陈式金（清代）

出山难比在山泉，卖画囊无造孽钱。门外愧悬横看子，窘乡初入几人怜。
皇帝上平上皇帝寿乐曲·洒再行罢用圣德重光
崔敦诗（宋代）

于穆圣子，仁天智神。
体刚立极，宝俭化民。
美政毕举，旧章聿遵。
舞以象德，拟韶实伦。
龙楼问寝，前殿奉卮。
密承慈训，不怠其只。
海宇丰阜，边陲晏夷。
于以养志，福禄来宜。
读陈忠肃公传次柯竹岩韵
周瑛（明代）

行都开阃头尚黑，壮怀直欲吞迤北。厉兵秣马不成寐，夜夜起待东天白。

九庙英灵凛如生，忍使宗社一齐倾。沧海可填山可徙，谁谓志专功无成。

昨日闾阎谩惊扰，劲气不逐腥风倒。白日隐隐东方升，夕晖看作晨晖皦。

鸡盘歃血盟未寒，卖降之子舌先弹。母系尼庵儿械道，盘中有饭吾谁餐。

救焚不管头额烂，叔氏起兵谋复汉。叛贼已诛敌未歼，视死如归心不乱。
牢石歌
佚名（魏晋）

牢邪石邪，五鹿客邪。印何累累，绶若若邪。
贺新郎·风软帘花约
洪咨夔（宋代）

风软帘花约。玉壶天、芙蕖欲盖，篔筜初槊。宿霭收阴晴色定，一点星明碧落。光拍满、浮溪岝β。银栉铁冠风物古，更秧青、麦熟蚕登箔。欢取酒，为君酌。华堂衮绣今如昨。长官清、水晶灯照，珊瑚钩琢。富贵功名知有样，晨起一声檐鹊。便好趁、六更宫钥。龙尾朝回长燕喜，宝香深、醉引莱衣著。吹紫凤，舞黄鹤。
龙吟曲（问梅刘寺）
史达祖（宋代）

夜寒幽梦飞来，小梅影下东风晓。蝶魂未冷，吾身良是，悠然一笑。竹杖敲苔，布鞋踏冻，岁常先到。傍苍林却恨，储风养月，须我辈、新诗吊。

永以南枝为好。怕从今、逢花渐老。愁消秀句，寒回斗酒，春心多少。之子逃空，伊人遁世，又还惊觉。但归来对月，高情耿耿，寄白云杪。
登炼丹山三绝句 其三
刘安上（宋代）

群峰耸拔更回环，鹤驾分明缥渺间。金鼎丹成人不见，但留名字镇空山。
颂古二十五首
释崇岳（宋代）

云门小厮儿，作大狮子吼。
鼻孔得半边，不知失却口。
村居偶成
姚孝锡（宋代）

静爱柴门野兴幽，杖藜徐步到岩丘。
深林有兽鸟先噪，废圃无人泉自流。
土瘠税租随力办，年丰禾黍过时收。
客来不虑无供给，白酒黄鸡亦易求。
登衡岳三首 其二
王阮（宋代）

白衣苍狗飞扬尽，翠巘苍崖杖屦间。独到上封雷雨处，退之元未识衡山。
咏史二十二首 其十 晋武帝
赵戣（宋代）

犬噬忧方重，羊车意转深。可怜司马国，又属问蟆人。
沁园春（寿朱漕·正月初八）
赵福元（宋代）

斗柄御寅，序启苍涂，气转洪钧。正乾坤交泰，圣贤相遇，风生虎啸，雾滃龙兴。华渚流虹，璇枢绕电，期迈三朝嵩降申。真希有，庆吾皇万岁，重臣千春。

枫震宠数来频。绾叠组累累辉楚城。看袍将赐锦，带仍佩玉，十行丹诏，单骑红尘。入赞中兴，泰阶上宰，寿域八荒歌太平。运化笔，管烘□桃李，又一番新。
谒岳武穆祠
郭槃（明代）

南下当年驻六师，犹闻桂岭耀旌旗。雷驱大泽龙堪走，电扫深岩鬼亦悲。

去国一心终恋主，孤忠千古欲吞夷。可怜满目英雄泪，萧飒西风暗自垂。
题王处士山居
刘得仁（唐代）

茅堂入谷远，林暗绝其邻。终日有流水，经年无到人。

溪云常欲雨，山洞别开春。自得仙家术，栽松独养真。
上元夫人
蜀宫群仙（唐代）

思量往事一愁容，阿母曾邀到汉宫。

城阙不存人不见，茂陵荒草恨无穷。
御赐菊露清
何吾驺（明代）

东篱漫拟摘如金，未识皇家秋色深。满酌黄花元是露，九瓶天上一般斟。
甲辰岁朝把笔
赵孟坚（宋代）

四十五番见除夕，稍知惭愧此之日。
小时辛苦习科场，惟恐一官得未得。
二十七岁方尘忝，又阅八年初实历。
又阅十年满两任，汲汲皇皇望通籍。
况逾百指家累重，荫赡浩穰忧不给。
所以中心怀蹐跼，每至岁朝常戚戚。
前年涉险趋淮幕，去年举剡甫及格。
犹自奔波趁班见，来往时时在涂陌。
今年事定已改官，分邑不远近乡国。
秋风行可报瓜熟，便得怡愉奉慈色。
所以亲边知自幸，笑语团栾竟通夕。
虽然丈夫致君泽民事业匪仅此，要是此去无限隔。
但办劳心供抚字，忠信尚可行蛮貊。
断不依阿事妩媚，亦不聚斂求封殖。
升而戾天沈而渊，一听天公无固必。
若缀班行尽向高，炉香夹侍螭坳侧。
剩拟抗论高回天，粗有外氏之遗策。
或分一垒向边疆，愿作长城如李勣。
霜台直笔屏奸回，机幕飞毫草文檄。
更令小试经纶手，黼黻曾梦江淹笔。
不然种花莳药老海滨，却觅长年当官职。
题騕褭图
秦观（宋代）

双瞳夹镜权协月，尾鬣萧森泽於发。
鞍衔不施缰复脱，旁无驭著气腾越。
地如砥平丘陇灭，天寒日暮抱饥渴。
骧首号鸣思一发，超轶绝尘人恍忽。
东门金铸久销歇，曹霸丹青亦云没。
赖有龙眠戏挥笔，眼前时见千里骨。
玉台阊阖相因依，嗟尔龙媒空自奇。
鸾旗日行三十里，焉风逐风追电为。
石城怀古
刘洞（唐代）

石城古岸头，一望思悠悠。几许六朝事，不禁江水流。
湖州歌九十八首 其九十三
汪元量（宋代）

九重蕡烛照帘栊，三殿乘舆去贺冬。
金面垂慈多喜色，史官书瑞奉年丰。
题徐伯远渚堂
周紫芝（宋代）

徐侯当登瀛，结屋在幽渚。于焉穷心迹，无乃异出处。

西风肃高秋，黄鹄时一举。自谓可过之，丘壑出肺腑。

俗眼殊未高，此意吾窃取。长卿少倦游，征衫涴尘土。

羞陪漉酒翁，共作斜川语。鱼鸟杂冠巾，蒲莲暗樽俎。

江湖满天地，置身岂无所。黄帽与青鞋，造化久见许。

平生钓饵兴，临老尚龃龉。兹怀固泯默，感激聊自吐。

安得载笭箵，孤蓬听秋雨。
閒吟
黄瑞莲（清代）

草色连天没烧痕，数声啼鸟出渔村。山容过雨青连岸，柳色笼渔绿到门。

远水独归彭蠡阔，群峰都让小孤尊。江干閒步微吟久，自写新诗侑酒樽。
次韵宋尚书山居·亦乐堂
方岳（宋代）

分得山云老一瓢，梦寒不记紫宸朝。
无人画出閒中味，吟入梅花雪迳遥。